NARIADENIE KOMISIE (ES) č. 1708/2005
z 19. októbra 2005,
ktorým sa ustanovujú podrobné pravidlá pre vykonávanie nariadenia Rady (ES) č. 2494/95, pokiaľ ide o spoločné referenčné obdobie indexu pre harmonizovaný index spotrebiteľských cien, a ktorým sa mení a dopĺňa nariadenie (ES) č. 2214/96
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2494/95 z 23. októbra 1995 o harmonizovaných indexoch spotrebiteľských cien (1), najmä na jeho odsek 3 článku 4 a článok 5 ods. 3,
so zreteľom na stanovisko Európskej centrálnej banky (2), ako sa požaduje v článku 5 ods. 3 nariadenia (ES) č. 2494/95,
keďže:
(1)
Harmonizované indexy spotrebiteľských cien (HISC) predstavujú harmonizované hodnoty inflácie požadované Komisiou a Európskou centrálnou bankou, aby mohli vykonávať svoje funkcie podľa článku 121 Zmluvy o ES. Úlohou HISC je zabezpečiť medzinárodné porovnanie inflácie spotrebiteľských cien. Slúžia ako dôležité ukazovatele pre riadenie menovej politiky.
(2)
Podľa písmena a) článku 5 ods. 1 nariadenia (ES) č. 2494/95 fáza I opatrení potrebných na dosiahnutie porovnateľných indexov spotrebiteľských cien zahŕňa vytvorenie predbežného radu indexov.
(3)
Podľa písmena b) článku 5 ods. 1 nariadenia (ES) č. 2494/95 začína počas fázy II harmonizovaný index spotrebiteľských cien (HISC) indexom za január 1997, pričom sa za spoločné referenčné obdobie indexu považuje rok 1996.
(4)
Nariadenie (ES) č. 2494/95 však nebráni aktualizácii HISC na iné spoločné referenčné obdobie indexu.
(5)
Po pristúpení desiatich nových členských štátov v roku 2004 sa niektoré podindexy, ktoré sa riadia systémom „klasifikácie individuálnej spotreby podľa účelu prispôsobenej potrebám HISC (COIOP/HICP)“, ako je stanovená v nariadení Komisie (ES) č. 1749/96 z 9. septembra 1996 o počiatočných vykonávacích opatreniach podľa nariadenia Rady (ES) č. 2494/95 o harmonizovaných indexoch spotrebiteľských cien (3), vzťahujú na odlišné referenčné obdobia indexov; HISC by však mali byť vytvorené na základe spoločných referenčných období indexu, aby sa zabezpečila porovnateľnosť podľa článku 4 nariadenia (ES) č. 2494/95.
(6)
Aktualizácia spoločného referenčného obdobia indexu by zvýšila relevantnosť podľa článku 5 ods. 3 nariadenia (ES) č. 2494/95.
(7)
Je potrebné aktualizovať referenčné obdobie indexu cenových indexov, keď sa uskutočňujú zásadné revízie indexov, buď vzhľadom na položky, zemepisné pokrytie, alebo obidve.
(8)
Je potrebné stanoviť pravidlá pre spoločné referenčné obdobia podindexov COIOP/HISC, ktoré boli integrované do HISC v rôznych časových obdobiach, aby sa zabezpečilo, že výsledné HISC spĺňajú požiadavky porovnateľnosti a relevantnosti článku 4 a článku 5 ods. 3 nariadenia (ES) č. 2494/95.
(9)
V tomto kontexte je potrebné ujasniť a harmonizovať terminológiu, aby bolo možné riadiť prevádzkové postupy ohľadom referenčných období pre HISC. Ďalej je potrebné doplniť a zmeniť nariadenie Komisie (ES) č. 2214/96 z 20. novembra 1996, ktoré sa týka harmonizovaných indexov spotrebiteľských cien: prenos a zverejňovanie podindexov HISC (4).
(10)
Opatrenia stanovené v tomto nariadení sú v súlade so stanoviskom Výboru pre štatistické programy založenom rozhodnutím Rady 89/382/EHS, Euratom (5),
PRIJALA TOTO NARIADENIE:
Článok 1
Cieľ
Cieľom nariadenia je zaviesť spoločné pravidlá pre stanovenie určitých referenčných období indexov, aby sa zabezpečila porovnateľnosť a relevantnosť harmonizovaných indexov spotrebiteľských cien („HISC“).
Článok 2
Vymedzenie pojmov
Sú definované tri typy spoločných referenčných alebo základných období, ktoré sa používajú pri tvorení HISC a ktoré možno zvoliť nezávisle na sebe, a to:
a)
„Referenčné obdobie pre váhu“ je definované v článku 2 nariadenia Komisie (ES) č. 2454/97 (6).
b)
Za „referenčné obdobie pre cenu“ sa považuje obdobie, od ktorého sa meria súčasná zmena ceny a pre ktoré sa ceny používajú ako deliteľ pri výpočte indexu; vzťahuje sa na ceny použité pri hodnotení množstva pri váhach HISC.
c)
„Referenčné obdobie indexu“ je obdobie, počas ktorého je index nastavený na hodnotu 100 indexových bodov.
Článok 3
Vykonávacie opatrenia
1. Spoločné referenčné obdobie indexu HISC je 2005 = 100.
2. Úplné časové rady indexov HISC všetkých položiek a podpoložiek sa nastavía vzhľadom na iné spoločné referenčné obdobie indexu, ak sa to uzná za vhodné. Pri aktualizácii sa úplné časové rady všetkých indexov a podindexov HISC nastavía vzhľadom na iné spoločné referenčné obdobie indexu. Nastavenie na nové referenčné obdobie indexu začne platiť počnúc indexom za január nasledujúceho kalendárneho roka.
3. Komisia (Eurostat) môže referenčné obdobie indexu aktualizovať po konzultácii s Výborom pre štatistické programy zriadeným rozhodnutím Rady 89/382/EHS, Euratom.
4. Akékoľvek ďalšie podindexy COIOP/HISC, ktoré majú byť integrované do HISC, sa napoja v decembri na úrovni sto indexových bodov a začnú platiť spolu s indexom za nasledujúci január.
Článok 4
Zmeny a doplnenia
Článok 4 nariadenia (ES) č. 2214/96 sa nahrádza týmto:
„Článok 4
Zverejňovanie podindexov
Komisia (Eurostat) zverejní podindexy HISC pre kategórie uvedené v prílohe 1 k tomuto nariadeniu na základe spoločného referenčného obdobia indexu.“.
Článok 5
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. októbra 2005